Tallers d’educació afectiu-sexual en els col·legis de Burjassot
2025-07-24

L’Ajuntament de Burjassot ha posat en marxa un nou projecte educatiu en els col·legis públics del municipi. Al gener, des de la regidoria d’Educació, dirigida per Manuela Carrero, s’han començat a desenvolupar els tallers d’educació afectiu-sexual, amb l’objectiu de previndre les dificultats en la construcció de la identitat com a base per a una autoestima i unes relacions socials sanes.

Els tallers, que es desenvoluparan fins al mes de juny i en els quals es troba participant l’alumnat d’entre 3 i 12 anys, “centren la seua actuació en l’autoconeixement, autorespecte i intel·ligència emocional, per a des d’ací, parlar amb naturalitat sobre la identitat, l’expressió de l’afecte, les emocions i les necessitats, així com els aspectes biològics, psicològics i socials del cos humà i la salut sexual”, tal com han assenyalat les tècniques que imparteixen aquests tallers.

D’aquesta manera, “es prevenen les conductes de risc i l’abús tant escolar com sexual. D’altra banda, s’afavoreix la construcció de la identitat, la responsabilitat afectiva i l’expressió de les necessitats, és a dir, saber demanar permís i dir “no”. A més, en tercer cicle de primària s’inclouen actuacions encaminades a la prevenció de violència de gènere”.

Aquests tallers es troben inclosos en el pla d’acció tutorial i sorgeixen de la necessitat expressada pels centres escolars de la localitat a la regidoria d’Educació.